Sodan­aikainen puolustus­asema on joutunut hyökkäyksen kohteeksi.

Kerimäen Raikuussa, Savonlinnassa, sijaitsevalla Salpalinjan asemalla on rikottu bunkkereihin johtavia puisia portaita ja niiden suojaksi rakennettuja kaiteita sekä vieritetty isoja kiviä yhden bunkkerin suuaukolle.

Artikkelin videolla lisää kuvamateriaalia tuhoista.

Heinäkuun lopulla paljastuneen tuhotyön seurauksena yksi aseman teräsbetonibunkkereista on jouduttu turvallisuussyistä sulkemaan vierailijoilta.

Harkittua vandalismia? Yksi Raikuun salpa-aseman korsuista on jouduttu sulkemaan turvallisuussyistä.­

– Näky on järkyttävä, tuho on niin massiivinen. On vaikea ymmärtää, mitä tämän tuhotyön tekijöillä on päässään liikkunut, kerimäkeläinen maanpuolustusaktiivi Pekka Räinä harmittelee hävityksen nähtyään.

RÄINÄ on ollut aktiivisesti mukana tekemässä tunnetuksi Raikuun puolustusasemaa. Hän oli aikanaan Kerimäen kunnan palveluksessa, ja pitkälti hänen aloitteestaan Salpa-aseman maastoon kunnostettiin luontopolku. Siitä lähtien asema on ollut suosittu nähtävyys ja turistikohde.

– Ei tänne mitään luontopolkua olisi ilman puolustusasemaa koskaan rakennettu.

Nyt Räinää harmittaa osin myös oman työnsä tuhoaminen. Maanpuolustusaktiivina hän kuitenkin harmittelee sitä enemmän sotiemme veteraanien ja puolustuslinjan rakentajien työn halveksuntaa.

– Etenkin kun ensi vuonna vietämme Suomen itsenäisyyden 100-vuotisjuhlaa. Tarkoitus oli, että olisimme saaneet kunnostettua asemaa ja luontopolkua jo senkin kunniaksi. Ei tämä tuhotyö ainakaan kunnianosoitus veteraanien uhrauksille ole.

Miehistön majoitustila teräsbetonikorsussa.­

Räinä oli laatinut luontopolulle kunnostussuunnitelman jo ennen tuhotyötä. Se mukaiset työt olisivat tulleet maksamaan noin 10 000 euroa. Nyt kustannusarvio saattaa mennä uusiksi.

– Toivottavasti kunnostukseen löytyy varat ennen juhlavuotta.

Raikuun Salpa-aseman tuhoja kauhistelee myös Salpalinjan historiaan perehtynyt ja puolustuslinjalle opastettuja retkiä järjestävä Terho Ahonen.

– Vaikuttaa siltä, hyökkäys on ollut harkittua vandalismia. Se on tavallaan provokaatio sotiemme veteraanien perintöä ja Suomen itsenäisyyttä vastaan.

Ahonen ei ole käynyt tapahtumapaikalla, mutta valokuvien perusteella hän arvioi, että asemaa ei ole tuhottu hetken mielijohteesta.

– Siinä on täytynyt käyttää voimaa ja rautakankia. Kohde on sen verran sivussa ja pikkutien päässä, että sinne on pitänyt mennä tarkoituksella. Tuollaisen energiamäärän tuhlaaminen sodanaikaista puolustuslinnoitusta kohtaan on silkkaa hulluutta ja mielipuolista raivoa. Mitä sillä halutaan viestiä ja kenelle, Ahonen kysyy.

Raikuun salpa-aseman bunkkerit oli rakennettu niin, että niistä voi ampua konekivääreiden ristitulta Saimaan ja Puruveden yhdistävän kanavan yli yrittävää vihollista kohti.­

Myös Räinän käsityksen mukaan teko on tahallinen ja aikuisten tekemä.

– Ei tämä oikein poikien ilkivallalta vaikuta. Portaiden ja kaiteiden rikkomiseen on tarvittu työkaluja ja kivien vierittämiseen aikuisten voimia. Ilman koneita ja turvavaljaita näitä tuhoja ei korjata.

SALPALINJAN sodanaikaiset rakennelmat omistaa Suomen valtio. Niiden hoidosta ja kunnossapidosta vastaa sopimuksen mukaisesti Senaatti-kiinteistöt.

Viestintäpäällikkö Outi Tarkan mukaan Senaatti-kiinteistöjen ja Savonlinnan kaupungin edustajat tekevät paikalle katselmuksen maanantaina. Sen jälkeen päätetään mitä kenenkin korjausvastuulle kuuluu ja milloin korjaustöihin ryhdytään.

– Totta kai vauriot korjataan, etenkin jos ne ovat turvallisuusriski.

Senaatti-kiinteistöt on tehnyt tapauksesta myös ilmoituksen poliisille. Poliisi on käynyt paikalla, mutta tuhotöiden tekijöistä sillä ei ole tietoa. Poliisi toivoo tapahtuman selvittämiseksi yleisön apua.

Tuhosta kertoi ensimmäisenä Puruvesi-lehti